S-961/2006

Mál þetta, sem dómtekið var 15. nóvember sl., höfðaði ríkissaksóknari með ákæru útgefinni 27. júlí 2006 á hendur ákærða, G-kk-þgf S-kk-þgf A-kk-þgf, kt. 000000-0000, Hlíðarsmára 5, Kópavogi, dvalarstaður Selvogsgrunn 3, Reykjavík, fyrir rán með því að hafa að morgni fimmtudagsins 18. maí 2006 komið inn í lyfjaverslunina Apótekarann, Smiðjuvegi 2, Kópavogi, vopnaður öxi, ógnað starfsmönnunum G-kk-þgf F-kk-þgf S-kk-þgf og I-kvk-þgf M-kvk-þgf J-kvk-þgf með öxinni og heimtað að þau létu ákærða hafa lyfin contalgin og rítalin. Ákærði hafði á brott með sér lyf úr lyfjaskáp verslunarinnar að verðmæti kr. 172.172.

Í ákæru er þessi háttsemi ákærða talin varða við 252. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

G-kk-nf F-kk-nf S-kk-nf, kt. 000000-0000, f.h. Apótekarans, krefst bóta að fjárhæð kr. 172.172 auk vaxta og dráttarvaxta.

Ákærði krefst vægustu refsingar er lög leyfa og að allur sakarkostnaður verði felldur á ríkissjóð, þar með talin málsvarnarlaun skipaðs verjanda síns. Ákærði samþykkir framangreinda bótakröfu.

I.

Fimmtudaginn 18. maí 2006 kl. 10:21 var lögregla send að verslun Apótekarans vegna árásarboðs er þaðan hafði borist. Á staðnum hittu lögreglumenn fyrir og ræddu við starfsmennina G-kk-þf F. S-kk-þf og I-kvk-þf M-kvk-þf J-kvk-þf.

G-kk-nf tjáði lögreglu að maður hafi gengið inn í verslunina vopnaður öxi og æpt: ,,contalgin, rítalin, komdu með eins og skot.” Maðurinn hefði haldið öxinni ógnandi á lofti og hefði hann fylgt honum upp á efri hæð verslunarinnar þar sem geymd séu ýmis lyf í skáp. Þar hefði maðurinn náð talsverðu magni af rítalini og contalgin úr skápnum. Að því loknu hefði hann gengið niður á neðri hæðina aftur og sett lyfin ofan í rusladall og farið út.

I-kvk-nf M-kvk-nf tjáði lögreglu að hún hefði verið að vinna inni í versluninni er inn gekk ,,maður sem beri að varast”. Hún hefði gengið í átt að honum en hann ýtt henni út í horn verslunarinnar, vinstra megin við lyfjahillu. Hann hefði skipað henni að koma með contalgin og ritalin en hún hefði ekkert aðhafst. G-kk-nf F-kk-nf hefði þá komið og farið með manninn upp á loft þar sem geymd eru eftirritunarskyld lyf. Meðan þeir voru uppi hefði hún ýtt á öryggishnapp. Stuttu síðar hefðu maðurinn og G-kk-nf F-kk-nf komið niður og hefði maðurinn verið með lyf ofan á bakpoka sem hann hafði meðferðis. Maðurinn hefði síðan sett lyfin í rusladall og farið út.

Lögreglu grunaði ákærða um aðild að ráninu og þann 21. maí sl. var hann handtekinn að Selvogsgrunni 3 í Reykjavík. Við leit í því húsnæði fannst talsvert af töflum sem lögregla lagði hald á. Í skýrslu hjá lögreglu sama dag játaði ákærði ránið.

II.

Ákærði hefur játað brot sitt skýlaust fyrir dómi.

Í skýrslu sinni fyrir dóminum skýrði ákærði svo frá að það hefði verið skyndiákvörðun hans að fremja ránið. Hann hefði ekki verið búinn að undirbúa það neitt. Hann kvaðst ekki hafa komið í þetta apótek áður. Kvaðst hann hafa verið í miklu morfínsfráhvarfi er hann framdi ránið. Hann hefði farið inn í apótekið til þess að ná sér í lyf án þess að greiða fyrir þau og hefði hann notað öxina við ránið. Hann kvaðst þó ekki hafa sveiflað öxinni í áttina að fólkinu. Hann hefði haldið öxinni á lofti er hann fór inn í apótekið, en ekkert komið nálægt starfsfólkinu. Um það bil 1 ½ metri hefði verið á milli þeirra. Hann hefði ætlað að ná sér í morfínlyf fyrst og fremst, contalgin eða rítalin. Hann kvaðst hafa notað hluta lyfjanna sjálfur og kvaðst hann ekki muna hvort hann seldi eitthvað af þeim.

Ákærði kvaðst hafa farið í meðferð að Staðarfelli og sé hann nú í stuðningsmeðferð á Vogi sem taki eitt ár. Um sé að ræða víkingameðferð og víkingastuðning sem standi í heilt ár eftir meðferð. Hann fari á Vog tvisvar í viku og þá sé hann í AA samtökunum.

Vitnið G-kk-nf F-kk-nf kvað þau hafa verið nýbúin að opna verslunina er ákærði kom með öxi inn. Ákærði hefði ógnað starfsfólki með öxinni og heimtað contalgin eða rítalin. Ekki hefði verið um annað að ræða en hlýða ákærða. Honum hefði staðið ógn af ákærða og orðið skefldur að sjá hann koma inn með öxina reidda á loft. Hann hefði farið með ákærða upp á loft þar sem lyf voru geymd í læstum skáp, opnað skápinn og hefði ákærði þá tæmt skápinn og farið með lyfin. Vitnið kvað ákærða ekki hafa hulið andlit sitt. Hann hefði virst vita hvað hann var að gera og hefði hann fylgst með vitninu og aldrei litið af honum er vitnið var að opna skápinn. Vitnið kvað sér hafa fundist lífi sínu ógnað og óttast að ákærði kynni að beita vopninu en vonast til þess að hann léti það ógert. Vitnið kvaðst hafa fengið áfallahjálp og hefði hann hugsað mikið um þetta á eftir.

Vitnið I-kvk-nf kvað mann hafa komið inn í apótekið, gengið á móti henni og ýtt henni til hliðar og heimtað contalgin. Maður þessi hefði reynst vera ákærði. Lyfsalinn hefði komið niður og farið upp á loft með ákærða. Hefði hún síðan heyrt skipanir ákærða og öskur niður á neðri hæðina. Ákærði hefði verið með öxi sem hann hélt uppi í höfuðhæð. Hann hefði verið nálægt henni, ýtt við henni og ýtt öxinni fram á við. Öxin hefði þá verið í höfuðhæð hennar. Hún kvaðst hafa óttast um líf sitt, en þó lítið hugsað um þetta í augnablikinu. Hræðslan hefði komið eftir á og finni hún fyrir henni annað slagið. Vitnið kvað ákærða hafa verið taugaóstyrkan og í ójafnvægi. Vitnið kvaðst hafa fengið áfallahjálp strax eftir ránið.

III.

Sannað er með skýlausri játningu ákærða, sem samrýmist öðrum gögnum málsins og framburði vitna, að hann hafi gerst sekur um þá háttsemi sem honum er gefin að sök í ákæru og varðar háttsemi ákærða við 252. gr. almennra hegningarlaga nr. 19/1940.

Samkvæmt sakavottorði hlaut ákærði þriggja ára fangelsisdóm 2. desember 1996 fyrir þjófnaðarbrot og brot gegn valdstjórninni. Þann 7. október 1997 hlaut ákærði 15 mánaða fangelsisdóm fyrir þjófnaðarbrot, tilraun til þjófnaðar og nytjatöku bifreiðar. Var dómurinn að hluta til hegningarauki við dóminn frá árinu 1996 en að öðru leyti var um ítrekun að ræða. Ákærði hlaut þriggja mánaða fangelsisdóm 25. febrúar 2000. Á árinu 2003 var ákærði dæmdur til greiðslu 50.000 króna sektar fyrir fíkniefnabrot. Þann 21. júní 2005 var ákærði dæmdur í sex mánaða fangelsi, þar af þrjá mánuði skilorðsbundna fyrir skjalafal. Loks gekkst ákærði undir lögreglustjórasátt í júlí 2005 fyrir fíkniefnabrot. Var honum gert að greiða 45.000 krónur í sekt. Fram kemur í dóminum frá 1996 að á tímabilinu 1982 til 1992 hafi ákærði verið dæmdur 10 sinnum í Svíþjóð, aðallega fyrir þjófnaði og fíkniefnabrot.

Með broti sínu nú hefur ákærði rofið skilorðshluta dómsins frá 21. júní 2005, þriggja mánaða fangelsi og ber því að dæma þann hluta upp og í einu lagi með broti því sem ákærði er nú sakfelldur fyrir, sbr. 60. gr. almennra hegningarlaga nr. 19/1940.

Í málinu var lagt fram vottorð læknis á sjúkrahúsinu Vogi, dagsett 9. þessa mánaðar. Þar er vottað að ákærði hafi mætt í víkingastuðning í göngudeild SÁÁ, Stórhöfða 45 þann 24.10.06.,31.10.06 og 07.11.06.

Brot ákærða var alvarlegt. Hann fór vopnaður hættulegri öxi inn í apótekið og ógnaði starfsmönnum með öxinni. Var háttsemi hans til þess fallin að valda starfsmönnum ótta. Er það virt ákærða til refsiþyngingar samkvæmt 1. tl. 1. mgr. 70. gr. almennra hegningarlaga. Á hinn bóginn ber að meta hreinskilnislega játningu ákærða til refsilækkunar. Þá ber að taka tillit til viðleitni ákærða í að vinna bug á fíkniefnavanda sínum.

Að öllu ofanrituðu virtu þykir refsing ákærða hæfilega ákvörðuð fangelsi í 15 mánuði. Með hliðsjón af sakaferli ákærða og því hversu alvarlegt brot hans var þykir ekki koma til álita að skilorðsbinda refsingu hans.

Eftir úrslitum málsins ber að dæma ákærða til að greiða málsvarnarlaun skipaðs verjanda síns, S-kk-ef H-kk-ef hrl., sem þykja hæfilega ákveðin 100.000 krónur að meðtöldum virðisaukaskatti. Hefur þá verið tekið tillit til réttargæslustarfa verjandans. Annan sakarksostnað leiddi eigi af meðferð málsins.

Ákærði hefur samþykkt bótakröfu Apótekarans, Smiðjuvegi 2 í Kópavogi að fjárhæð 172.172 krónur og verður hann dæmdur til að greiða hana með dráttavöxtum samkvæmt III. kafla laga nr. 38/2001, um vexti og verðtryggingu, frá 18. nóvember 2006, er mánuður var liðinn frá birtingu ákæru og þar með bótakröfu, og til greiðsludags.

F-kk-nf H. A-kk-nf héraðsdómari kveður dóminn upp.

Dómsorð:

Ákærði, G-kk-nf S-kk-nf A-kk-nf, sæti fangelsi í 15 mánuði.

Ákærði greiði málsvarnarlaun skipaðs verjanda síns, S-kk-ef H-kk-ef hrl., 100.000 krónur.

Ákærði greiði Apótekaranum, Smiðjuvegi 2, Kópavogi, 172.172 krónur með dráttarvöxtum samkvæmt III. kafla laga nr. 38/2001, um vexti og verðtryggingu, frá 18. nóvember 2006 til greiðsludags.

F-kk-nf H. A-kk-nf